
Forfatterskapene Sofi Oksanen, Jonas Hassen Khemiri og Maja Lee Langvad
Emnet tar høsten 2016 for seg sju litterære verk av de tre nordiske forfatterne Sofi Oksanen, Jonas Hassen Khemiri og Maja Lee Langvad. I alle verkene er migrasjon og problematisering av identitet innen nordiske nasjonale og postkoloniale kontekster viktig, og i alle verkene figurerer minner og glemsel som sentrale motiv. Landene som står i fokus er Finland, Estland, Sverige og Danmark, og landenes historiske nasjonale narrativer eller samtidige forestilte fellesskap (Anderson 1991a) spiller en mer eller mindre viktig rolle som den identitetspolitiske konteksten karakterene i de litterære verkene forholder seg til (Eckstein 2006). 
Emnet gir en innføring i en retning innen samtidig narrativ teori kalt kontekstuell narratologi (Nünning 2003), og presenterer med utgangspunkt i Astrid Erll (2009) og Sten Pulz Moslund (2010) sine tekster metoder for å lese teksters narrative komposisjon og virkemidler (perspektivering av handlingselementer, personskilding, plot, tid- og romframstilling, sjangerkonvensjoner, leserkontrakt osv.) i sammenheng med de kulturelle minnene og de kulturelle og sosiale kreftene som virker innenfor nasjonale kontekster (Grepstad 1997, Moslund 2010). Emnet gir således god trening i det håndverket som behøves for nærlesning av tekster med blikk for den konteksten tekstene er skapt/leses i.
